b'\n_START_ARTICLE_\nSkalamodell\n_START_PARAGRAPH_\nSkalamodell er en forst\xc3\xb8rret eller forminsket gjengivelse av noe som eksisterer, har eksistert eller er under planlegging/bygging. St\xc3\xb8rrelsesforskjellen oppgis som br\xc3\xb8kdel av m\xc3\xa5lene til originalen. Har man for seg en modell i 1:10, er alle m\xc3\xa5l en tidel av originalens, mens en molekylmodell kan fremstilles i skala 10 000:1 og bli synlig._NEWLINE_Skalamodeller brukes p\xc3\xa5 mange omr\xc3\xa5der. Innen shipping har modellbyggeren oppdrag med mange av byggenumrene som blir sj\xc3\xb8satt. Modellen er da ment for rederikontoret._NEWLINE_Nesten alle nye b\xc3\xa5tkonstruksjoner, flytende plattformer, st\xc3\xb8rre havner og moloer pr\xc3\xb8ves ut i liten skala i modelltank. Nye flydetaljer og plattformdekk pr\xc3\xb8ves ut i vindtunneller. Arkitekter lager ofte modeller av landskaper og plasserer sine bygningsforslag i dem, slik at en kan forestille seg hvordan nyskapningen vil ta seg ut. Mange av disse funksjonene er n\xc3\xa5 skrevet om til dataprogrammer._NEWLINE_Modellbygging er en utbredt hobby, der modellb\xc3\xa5ter, modellfly og modelljernbane har sine tilhengere. Mange av delene kan kj\xc3\xb8pes ferdiglaget, og mange starter med et byggesett.\n_START_SECTION_\nSkalamodeller som hobby\n_START_PARAGRAPH_\nModellbygging er en hobby der man bygger modeller fra byggesett eller fra bunnen av (gjerne kalt \xc2\xabscratch-bygging\xc2\xbb), ofte av kj\xc3\xb8ret\xc3\xb8yer som b\xc3\xa5ter, tog eller fly. Det er en glidende overgang mellom selve modellbyggingen og funksjonerende modeller som for eksempel modellfly eller modelljernbane. Statiske modeller er gjerne malt for \xc3\xa5 likne mest mulig p\xc3\xa5 det virkelige objektet, og kan v\xc3\xa6re plassert inn i dioramaer. Popul\xc3\xa6re temaer for statiske modeller er milit\xc3\xa6re kj\xc3\xb8ret\xc3\xb8y, fly, b\xc3\xa5ter, biler og miniatyrfigurer.'